
Årsberetning 2004 - 2005

Medlemmer

Den norske historiske forenings lokallag på Agder har det siste året bestått av 57 medlemmer (iflg. liste tilsendt fra HIFO sentralt i september 2004)

Styremøter

Siden siste årsmøte har det vært avholdt 4 styremøter. Styremøtene ble holdt 15.september, 16.november, 12.januar og 7.mars. Et siste styremøte holdes før årsmøtet 20.april.

Opprettelse av arrangements-komitè for HIFO-seminaret 2006

HIFO-Agder sendte ut invitasjon til historikermiljøene på Agder og oppnevnte 8 medlemmer til arrangementskomitéen som skal stå for HIFO-seminaret i 2006. Komitéens medlemmer er gjort kjent for medlemmene i et eget skriv.

Medlemsaktiviteter

Medlemstur til Setesdalsbanen

Medlemsturen gikk med Setesdalsbanen, den 30. mai. Denne gangen var det også 2-3 barn med, noe som gjorde turen ekstra hyggelig. Vi var ikke flere enn det vanlige antallet på ca.10 medlemmer. Siden vi ikke var flere, fikk vi kjøre ”robel” (et gult arbeidslok). Dermed kom vi helt opp til den nylig gjenoppbygde Røyknes stasjon. Banen var ikke helt ferdig, så toget skulle ikke gå i fast rute dit før seinere på sommeren. Omvisningen dreide seg hovedsakelig om Røyknes, den rekonstruerte lille stasjonen og de videre planene omkring den. På vegen ned igjen stanset vi ved Stemmen og så på det som er igjen av anlegget der. Turen omfattet også en grundig omvisning i lokomotivstallen og stasjonsbygningen på Grovane, hvor vi også avsluttet med en deilig lunsj. En stor takk til Bjørn Fredrik Drangsholt og Hans Petter Furuborg, som ga oss en aldeles praktfull tur. Som vanlig var også været helt flott, det har blitt tradisjon når HiFo – Agder er på tur.

Medlemsmøte 16. november 2003, Statsarkivet i Kristiansand 

Foredragsholder var Morten Bentsen, som holdt foredraget ”Henleggelser under rettsoppgjøret i Norge. Eksemplet Kristiansand politidistrikt 1945 – 51”. Det var gledelig at møtet ble veldig godt besøkt, over 20 medlemmer tok veien til Statsarkivet denne kvelden.

Arbeidsseminar 7. mars - avlyst

For andre år på rad måtte arbeidsseminaret avlyses på grunn av liten oppslutning. Forholdet er diskutert i styret, og det er antydet at behovet for slike seminar kanskje er avtakende. Ettersom historikere knyttes til ulike nettverk, vil det kanskje være mindre behov for å presentere stoff for HIFO. En annen målgruppe for seminaret har vært studenter. Vi er usikre på om overgang fra hovedfag til mastergrad kan ha endret situasjonen, slik at også studentene har mindre behov for å legge frem stoff i et slikt forum. Vi tar gjerne imot innspill fra medlemmene i en diskusjon om arbeidsseminarets fremtid.

Årsmøte 20.april 2005

Årsmøtet vil bli holdt 20.april på Statsarkivet i Kristiansand. Foruten de vanlige årsmøtesakene vil Dag Hundstad holde foredraget ”Sørlandske uthavnssamfunn. Fra maritime monokulturer til fritidssamfunn”.  Dag Hundstad leverte sin hovedoppgave om dette emnet, våren 2004.  

Styrets vurdering av aktivitetene, og planer for arbeidet framover

Styret 2004/2005 har lagt opp til et aktivitetsnivå på linje med året før, et medlemsmøte på høsten, arbeidsseminar og den tradisjonelle medlemsturen. I tillegg jobber vi med en ”ettermiddagstur” i Kristiansandsdistriktet. Vi er spent på om vi får den i boks med tilstrekkelig antall deltakere. I år har vi ikke hatt noe arrangement med tanke på lærere, så det er kanskje på tide å ta dette opp igjen til neste år.

2006 blir likevel et annerledes år for oss i HIFO- Agder pga. HIFO-seminaret. Seminaret arrangeres 5 – 7. mai, og det vil bli en fabelaktig sjanse for denne landsdelens historikere til å mønstre mannsterkt på det mest betydningsfulle faglige møtet som holdes her i landet i 2006. Gjennom dette arrangementet har også vårt lokallag sjansen til å få et alle tiders løft.

For styret,


Anne K. Stigersand

